b'\n_START_ARTICLE_\nSant Pere M\xc3\xa0rtir de Sant Juli\xc3\xa0 del Llor\n_START_SECTION_\nDescripci\xc3\xb3\n_START_PARAGRAPH_\nConjunt arquitect\xc3\xb2nic menor format per les restes d\xe2\x80\x99una antiga capella i per un petit oratori a\xc3\xafllat de construcci\xc3\xb3 moderna. Les restes de l\xe2\x80\x99edificaci\xc3\xb3 original actualment estan en ru\xc3\xafnes. El conformen un seguit de murs de pedra i morter que assoleixen com a m\xc3\xa0xim el metre i mig d\xe2\x80\x99al\xc3\xa7ada. Aquestes restes s\xc3\xb3n de dif\xc3\xadcil interpretaci\xc3\xb3, encara que podrien correspondre a una antiga capella. L\xe2\x80\x99oratori, recentment restaurat i orientat al sud, \xc3\xa9s de planta quadrada i cobert amb una teulada d\xe2\x80\x99esquena corbada i convexa de doble vessant cap als laterals culminada amb una creu de ferro. Est\xc3\xa0 pintat de color carbassa i cont\xc3\xa9 una finestreta enreixada des d\xe2\x80\x99on es veu la imatge del sant, situada a l\xe2\x80\x99interior d\xe2\x80\x99una forn\xc3\xadcula. Sota la finestra hi ha una placa identificativa de la capella. La iconografia del sant consta d\xe2\x80\x99un personatge mascul\xc3\xad aureolat amb la m\xc3\xa0 dreta assenyalant el cel i la m\xc3\xa0 esquerra sostenint un llibre obert. El seu h\xc3\xa0bit \xc3\xa9s el dominic, basat en les robes blanque i negres, i el seu instrument de martiri \xc3\xa9s un ganivet que porta clavat al cap, com si fos un mel\xc3\xb3. A l\xe2\x80\x99entorn de l\xe2\x80\x99oratori hi ha uns escalons per a pregar i un banc per seure.\n_START_SECTION_\nHist\xc3\xb2ria\n_START_PARAGRAPH_\nEl personatge itali\xc3\xa0 anomenat Sant Pere M\xc3\xa0rtir (Verona 1206 - Mil\xc3\xa0 1252) fou un dominic inquisidor que persegu\xc3\xad la religi\xc3\xb3 d\xe2\x80\x99arrel paleocristiana dels Bons Homes, l\xe2\x80\x99anomenada \xe2\x80\x9cheretgia c\xc3\xa0tara\xe2\x80\x9d. Fou canonitzat el 1253, un any despr\xc3\xa9s que mor\xc3\xads assassinat. Segons el martiriologi, convertia a la gent amb la seva pr\xc3\xa8dica. Durant el seu martiri a cops de destral (encara la seva imatge bene\xc3\xafda actual el presenta amb un ganivet mig clavat al cap), es diu que va caldre degollar-lo per qu\xc3\xa8 call\xc3\xa9s. La seva festivitat \xc3\xa9s el 29 d\xe2\x80\x99abril. El 17 de setembre de l\xe2\x80\x99any 2000 va ser reposada i bene\xc3\xafda la imatge del sant a l\xe2\x80\x99oratori dedicat a la seva mem\xc3\xb2ria. L\xe2\x80\x99oraci\xc3\xb3 cristiana i cat\xc3\xb2lica dedicada a Sant Pere M\xc3\xa0rtir \xc3\xa9s la que segueix: \xe2\x80\x9cFeu, D\xc3\xa9u omnipotent, que imitem amb donaci\xc3\xb3 sincera la fe del vostre m\xc3\xa0rtir Sant Pere. Ell que, per difondre aquesta fe, ha merescut d\xe2\x80\x99obtenir la palma del martiri. Per Crist Senyor nostre, Am\xc3\xa9n.\xe2\x80\x9d Pel que fa a les restes constructives, se suposa que s\xc3\xb3n d\xe2\x80\x99una antiga capella medieval del segle XIII.'